**Termeni de referință pentru compania de consultanță**

**privind prestarea serviciilor de implementare a activităților de promovare a sănătății în 20 de localități rurale**

Proiectul „Viață Sănătoasă: Reducerea poverii bolilor netransmisibile” (Proiectul „Viața Sănătoasă„), finanțat de Biroul de Cooperare al Elveției, anunță concurs pentru selectarea unei companii de consultanță pentru implementarea activităților de promovare a sănătății în 20 de localități rurale.

**Informații generale**

Bolile netransmisibile (BNT), precum diabetul, hipertensiunea și bolile ischemice ale inimii, continuă să fie împovărătoare pentru Republica Moldova, fiind cauza a 90% din decese. Factorii de risc ce duc la incidența BNT rezultă de cele mai multe ori din modul de viață și anume regimul alimentar necorespunzător, fumatul, nivelul scăzut de activitate fizică și consumul de alcool.

Prima fază a Proiectului Viață Sănătoasă s-a desfășurat în perioada anilor 2016-2020. Proiectul va continua în faza a doua să sprijine Ministerul Sănătății, Muncii și Protecției Sociale și, în strânsă colaborare cu partenerii naționali și internaționali, va răspunde acestor nevoi. A doua fază a proiectului a fost inițiată în octombrie 2020 și va dura până în anul 2024.

Viziunea Proiectului „Viață sănătoasă: Reducerea poverii bolilor netransmisibile” este ca Republica Moldova, către anul 2030, să-și atingă obiectivele privind Acoperirea universală cu servicii medicale (UHC) și a Obiectivelor de Dezvoltare Durabilă (ODD) legate de sănătate. Urmând această viziune, obiectivul proiectului este de a contribui la îmbunătățirea stării de sănătate a populației țării, în special, din zonele rurale, prin reducerea poverii bolilor netransmisibile.

Astfel, sunt trasate trei rezultate pentru a atinge obiectivul propus:

* Rezultatul 1: Instituțiile din domeniul sănătății promovează cele mai bune intervenții ale OMS și își desfășoară activitatea bazată pe evidențe, având o abordare multisectorială, pentru îmbunătățirea cunoștințelor în sănătate a populației;
* Rezultatul 2: Serviciile integrate de calitate, susținute prin regulamente și instruirea prestatorilor de servicii pentru îmbunătățirea prevenirii și gestionării BNT;
* Rezultatul 3: Populația își asumă responsabilitatea pentru propria sănătate, își apără propriile interese și responsabilizează factorii de decizie să răspundă chiar și celor mai vulnerabili pacienți cu BNT.

Ținând cont de reformele majore în curs de desfășurare în Republica Moldova la nivel de administrație publică locală și sănătate publică, proiectul „Viață sănătoasă” va continua să sprijine aplicarea reformelor de la nivel național la local și va sprijini actorii locali la nivelul lor în consolidarea sănătății publice, a asistenței medicale primare și a promovării sănătății.

În faza a II Proiectul va fi implementat în 20 de comunități-țintă (câte 2 per raion) din 10 raioane-țintă (Cantemir, Ialoveni, Căușeni, Leova, Cimișlia, Rezina, Florești, Strășeni, Glodeni, Telenești).

Proiectul își desfășoară activitatea în Republica Moldova prin intermediul Unității de Facilitare a Proiectului (UFP), cu sediul la Chișinău.

Pentru a sprijini implementarea a activităților de promovare a sănătății în 20 de comunități-țintă în perioada martie – septembrie 2021, Proiectul „Viață Sănătoasă” este în căutarea unei companii de consultanță.

**Obiectivul**

Compania de consultanță selectată va oferi asistență tehnică pentru 20 de echipe (ONG și APL local) din localitățile rurale pentru implementarea activităților de promovare a sănătății și a drepturilor la sănătate (de la scrierea propunerii de proiect până la implementare, inclusiv monitorizare, evaluare și raportare narativă); precum și va întocmi rapoartele financiare de calitate pentru toate activitățile localității.

**Sarcinile de bază**

Sub supravegherea și în strânsă colaborare cu Coordonatorul Comunitar al Proiectului (la partea tehnică) și cu Managerul Financiar (la partea administrativă și financiară), compania de consultanță va asigura următoarele activități:

* În conformitate cu planul de lucru, va oferi asistență pentru 20 de echipe care activează în localitățile rurale (ONG și APL locale), în dezvoltarea propunerilor de proiecte de calitate pentru promovarea sănătății la nivel local, precum și în implementarea, monitorizarea și evaluarea acestora;
* Va sprijini 20 de ONG-uri locale în dezvoltarea și implementarea activităților;
* Va servi ca primul punct de contact /de comunicare pentru cele 20 de echipe comunitare în ceea ce privește implementarea activităților de promovare a sănătății și a drepturilor la sănătate și va transmite solicitările din teritoriu către Coordonatorul Comunitar;
* Va asigura în mod transparent raportarea financiară și de calitate a tuturor cheltuielilor aferente proiectelor din cele 20 de comunități, în conformitate cu instrucțiunile Managerului Financiar;
* Va asigura în mod regulat raportarea descriptivă (narativă) de calitate privind progresul implementării a celor 20 de proiecte de promovare a sănătății și activități pentru dreptului la sănătate;
* Va informa periodic Coordonatorul Comunitar și Managerul Financiar, privind activitățile desfășurate la necesitate și la cerere;
* Va oferi suport individualizat de consolidare a capacităților ONG-urilor locale, în caz de /după necesitate.

UFP va oferi contract de consultanță pe o durată determinată de 6 luni (începând cu 20 martie până la 20 septembrie 2021)

**Cerințe față de compania selectată**

* Instituție înregistrată în Republica Moldova, cu experiență de lucru pe teritoriul țării și zonele rurale, cu participarea unei game largi de părți interesate;
* Cunoștințe privind structura și funcționarea de bază a sistemului de sănătate din Republica Moldova și a serviciilor de asistență medicală comunitară și sociale;
* Experiență de lucru în management financiar și contabilitate în conformitate cu legislația în vigoare a Republicii Moldova;
* Cunoașterea domeniului de colaborare intersectorială și a sectorului social din Moldova constituie un avantaj;
* Cel puțin 3 ani de experiență într-un domeniu conex;
* Experiență semnificativă în conducere (leadership), dezvoltare organizațională sau dezvoltare comunitară;
* Experiență în organizarea și desfășurarea instruirilor, atelierelor, focus-grupurilor și a campaniilor de informare/comunicare;
* Flexibilitate, mobilitate și disponibilitatea de a se deplasa frecvent în toate localitățile-țintă, dispunerea de transport personal;
* Disponibilitatea de a delega personal de calificare înaltă și resurse, în funcție de necesitate.

**Procedura de aplicare**

Companiile de consultanță interesate sunt invitate să depună oferta lor, inclusiv descrierea experienței personalului implicat (CV-urile angajaților-cheie), precum și oferta financiară pentru serviciile menționate mai-sus, pe adresa electronică: info@viatasan.md.

**Termenul limită de expediere a ofertelor este 12 martie 2021, ora 17.00.** Doar candidații pre-selectați vor fi contactați pentru interviu.